作者:劉克莊
標題:賀新郎
內容:風露驅炎毒。記仙翁、飄然謫墮，吹笙騎鵠。歷歷漢初秦季事，山下瓜猶未熟。過眼見、群雄分鹿。想得拂衣遊汗漫，試回頭、劉項俱蠻觸。斫鯨膾，脯麟肉。越人好事因成俗。擁遨頭、如雲士女，山南山北。問訊先生無恙否，齊魯干戈滿目。且遊戲、扶胥黃木。不是世無瓜樣棗，便有來、肯飽痴兒腹。聊舉酒，笑相屬。